DJNovice - julij 2022

**NOVO – javna obravnava novele ZJN-3D**

Obveščamo vas, de je Ministrstvo za javno upravo pripravilo predlog Zakona o spremembah in dopolnitvah zakona o javnem naročanju (ZJN-3D) in ga skupaj z obrazložitvami objavilo na e-demokraciji ter na spletni strani: [Predpisi v obravnavi (gov.si)](https://ejn.gov.si/sistem/zakonodaja/predpisi-v-obravnavi.html).

Predloge, komentarje in dopolnitve na osnutek predloga zakona sprejemamo **do 15. septembra 2022**, na način, opisan na zgoraj navedeni povezavi.

**OBVESTILO – najava spletne predstavitve kompetenčnega modela in akademije javnega naročanja**

Ministrstvo za javno upravo si aktivno prizadeva na področju profesionalizacije deležnikov v javnem naročanju. Potreba po večji usposobljenosti uslužbencev, ki delujejo na področju javnega naročanja, je bila namreč prepoznana ne samo v slovenskem prostoru javnih naročil, temveč tudi na evropski ravni. Tako je nastal **Priročnik za presojo kompetenc na področju javnega naročanja**, ki je del zgodbe o (širši) profesionalizaciji sistema javnega naročanja in javnih uslužbencev, ki v njem delujejo. Priročnik si lahko podrobneje ogledate na naslednji povezavi: [Kompetenčni model (gov.si)](https://ejn.gov.si/direktorat/profesionalizacija/kompetencni.html).

Uporabnike tudi obveščamo, da bomo jeseni izvedli predstavitev tako Priročnika za presojanje in razvoj kompetenc na področju javnega naročanja kot tudi Program Akademije javnega naročanja.

Predstavitev se bo izvajala na daljavo preko MS Teams, izvedli pa ga bodo Sašo Matas, generalni direktor Direktorata za javno naročanje, mag. Urška Skok Klima, vodja Sektorja za sistem javnega naročanja in Maja Marinček, podsekretarka v Sektorju za sistem javnega naročanja.

O terminu izvedbe in možnostih prijave vas bomo obvestili preko tovrstnih novic in v rubriki Profesionalizacija na spletni strani [Profesionalizacija (gov.si)](https://ejn.gov.si/direktorat/profesionalizacija.html), kjer pa si lahko ogledate tudi vsa že izvedena spletna izobraževanja.

**OBVESTILO - Instrument za mednarodno javno naročanje, IPI**

Obveščamo vas, da sta Evropski Parlament in Svet v rednem zakonodajnem postopku skupaj sprejela UREDBO (EU) 2022/1031 EVROPSKEGA PARLAMENTA IN SVETA z dne 23. junija 2022 o dostopu gospodarskih subjektov, blaga in storitev iz tretjih držav do trgov javnih naročil in koncesij Unije ter postopkih za podporo pogajanjem o dostopu gospodarskih subjektov, blaga in storitev iz Unije do trgov javnih naročil in koncesij tretjih držav (instrument za mednarodno javno naročanje, IPI), ki je dostopna na spletni povezavi: <https://eur-lex.europa.eu/legal-content/SL/TXT/?uri=celex%3A32022R1031> in lahko prinaša določene obveznosti tudi za posamezne javne naročnike držav članic.

Uredba predstavlja pomembno orodje trgovinske politike za zagotovitev dostopa in enakih konkurenčnih pogojev za podjetja EU na trgih javnih naročil tretjih držav, s čimer se povečuje njihove poslovne priložnosti. Trgi javnih naročil v EU so namreč med največjimi na svetu po vrednosti in široko odprti za konkurenco, pri čemer pa podjetja iz EU nimajo vedno enakega dostopa do trgov javnih naročil v državah, ki niso članice EU, kjer so pogosto podvržena diskriminatornim omejevalnim praksam. IPI bo pripomogel k spodbujanju večje vzajemnosti pri dostopu do trgov javnih naročil. Evropski komisiji daje preiskovalna pooblastila in ji omogoča sprejemanje zaščitnih ukrepov v interesu Unije. Če Komisija ugotovi, da se podjetja EU soočajo z resnimi in ponavljajočimi se omejitvami pri dostopu do javnih naročil v tretjih državah in če po posvetovanju z zadevno tretjo državo te ovire še vedno obstajajo, lahko uvede ukrepe, ki podjetjem te tretje države omejujejo dostop do EU trga javnih naročil in koncesij. Omejitve dostopa se lahko uvedejo z opredelitvijo kazni pri točkovanju ponudb (t.i. prilagoditev ocene za ponudbe), ki so jih predložili gospodarski subjekti iz te države, ali s popolno izključitvijo takšnih ponudb iz postopkov oddaje javnih naročil. Ukrepe bo Komisija sprejela z izvedbenim aktom.

Ta instrument ne vpliva na obstoječe zaveze, ki jih je prevzela Unija, vključno v okviru Sporazuma o vladnih nabavah STO in dvostranskih trgovinskih sporazumov. Ukrepi IPI pa se nanašajo samo na gospodarske subjekte, blago in storitve iz tretjih držav, ki z EU nimajo sklenjenega mednarodnega sporazuma o javnem naročanju ali katerih sporazum ne vključuje zavez o odprtju trgov za to blago ali storitve, praviloma pa so izvzete najmanj razvite države, ki imajo koristi od pobude »Vse razen orožja«.

Uredba začne veljati šestdeseti dan po objavi v Uradnem listu Evropske unije, 29.08.2022, in je v celoti zavezujoča ter se neposredno uporablja v vseh državah članicah.

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>  
  
Telefonsko svetovanje (tehnična pomoč, e-JN): 01 478 7876, vsak dan od ponedeljka do petka med 8.00 in 22.00 uro: <https://ejn.gov.si/tehnicna-pomoc> (Enotni kontaktni center državne uprave)  
  
Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>